SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 33

**2019. gada 2. aprīlī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Jānis Ādamsons**

**Ivans Klementjevs**

**Ainars Latkovskis**

**Mārtiņš Staķis**

Uzaicinātie:

* Iekšlietu ministrijas Nozares politikas departamenta direktora vietnieks, Politikas izstrādes nodaļas vadītājs **Imants Zaķis**;
* Iekšlietu ministrijas Pilsonības un migrācijas lietu pārvaldes priekšnieka vietniece **Maira Roze**;
* Iekšlietu ministrijas Pilsonības un migrācijas lietu pārvaldes Migrācijas nodaļas vadītāja **Ilze Briede**;
* Ārlietu ministrijas Konsulārā departamenta direktore **Guna Japiņa**;
* Ārlietu ministrijas Šengenas nodaļas vadītāja **Agnese Saliņa**;
* Ekonomikas ministrijas Analītiskā dienesta vadītāja **Dace Zīle**;
* Finanšu ministrijas Ēnu ekonomikas ierobežošanas koordinācijas departamenta direktors **Edijs Ceipe**;
* Izglītības un zinātnes ministrijas valsts sekretāra vietnieka - Augstākās izglītības, zinātnes un inovāciju departamenta direktora pienākumu izpildītājs, departamenta direktora vietnieks zinātnes jomā **Dmitrijs Stepanovs**;
* Labklājības ministrijasDarba tirgus politikas departamenta direktors **Imants Lipskis**;
* Latvijas Tirdzniecības un rūpniecības kameras pārstāve **Katrīna Zariņa**;
* Latvijas Darba devēju konfederācijas ģenerāldirektores vietniece politikas plānošanas un administratīvajos jautājumos **Ilona Kiukucāne**;
* Rīgas Tehniskās universitātes rektora vietnieks **Igors Tipāns**;
* Rīgas Stradiņa universitātes Starptautisko sakaru departamenta direktore **Baiba Pētersone**;
* Rīgas Stradiņa universitātes Ārvalstu reflektantu nodaļas ārējo sakaru organizatore **Liene Kindzule**;
* Latvijas Viesnīcu un restorānu asociācijas prezidents **Jānis Jenzis**;
* **Saeimas deputāte Linda Liepiņa;**

**Citas personas:**

**Saeimas Juridiskā biroja juridiskais padomnieks Jānis Priekulis**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Inese Silabriede, Daina Sunepa un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

Darba kārtība:

1. **Grozījumi Imigrācijas likumā (244/Lp13) 1. lasījums.**
2. **Dažādi.**

Izskatāmie dokumenti:

*1. Labklājības ministrijas 01.04.2019. vēstule Nr. 32-1-05/636 (Saeimas reģistrs 2/914-13/19);*

*2. Izglītības un zinātnes ministrijas 01.04.2019. vēstule Nr. 4-2e/19/926 (Saeimas reģistrs 2/916-13/19);*

*3. Ekonomikas ministrijas 01.04.2019. vēstule Nr. 3.3-1/2019/1830 (Saeimas reģistrs 2/917-13/19);*

*4. Ekonomikas ministrijas analītiskā dienesta prezentācija “Latvijas izaugsme un darbaspēks”. 2019. gada aprīlis.*

J.Rancāns atklāj sēdi, informē par izskatāmo likumprojektu “Grozījumi Imigrācijas likumā” (244/Lp13) un iepazīstina ar uzaicinātajām personām. Likumprojekta iesniedzēji ir piec Saeimas deputāti: Linda Liepiņa, Iveta Benhena-Bēkena, Didzis Šmits, Ēriks Pucens un Jānis Vitenbergs.

Pirms likumprojekta apspriešanas dod vārdu Ekonomikas ministrijas (turpmāk – EM) pārstāvei, lai iepazīstinātu klātesošos ar situāciju Latvijas darba tirgū un nākotnes prognozēm.

D.Zīle demonstrē prezentāciju un informē par būtiskām tendencēm darba tirgū. Uzsver pozitīvas attīstības momentu – pēdējos divos gados ekonomikas attīstība paātrinās gan Eiropā, gan Baltijas reģionā. Attīstās apstrādes rūpniecība, stabili aug eksports, strauji pieaug investīcijas, kā arī pieaug privātais patēriņš, kas skaidrojams ar darba algu pieaugumu. Būtiskākā nestabilitāte šobrīd ir saistīta ar *Brexit* un svārstībām pasaules tirgos, bet šobrīd ekonomikas rādītājos mēs to vēl neizjūtam. Darba tirgū vērojams spriedzes pieaugums, ko raksturo stabils ekonomiski aktīvo iedzīvotāju skaits, nodarbināto skaita pieaugums par 1,6% salīdzinājumā ar 2017. gadu, bezdarba līmeņa samazinājums, vakanču skaita straujš pieaugums (22,7 tūkst.) un darba algu pieaugums. Šobrīd Latvijā vērojams fenomens, ka ekonomiskās izaugsmes rezultātā un Eiropas vienotā tirgus ietekmē darba algas izlīdzinās. Šis process notiek straujāk nekā produktivitātes pieaugums tautsaimniecībā, kā rezultātā darba algu pieaugums tiek kompensēts uz uzņēmēju peļņas rēķina.

Saistībā ar šodien izskatāmo jautājumu D.Zīle informē, ka saskaņā ar Pilsonības un migrācijas pārvaldes datiem 2019. gada 1. janvārī Latvijā kopā uzturējās 4 348 trešo valstu studenti, kam uzturēšanās iemesls ir norādītas studijas. Salīdzinot ar kopējo nodarbināto skaitu Latvijā, tie ir nepilni 0,5%, kas ir salīdzinoši nenozīmīga potenciālā darbaspēka rezerve. Realizējot likumprojektā plānoto darba stundu skaita pieaugumu no 20 uz 40, potenciālā darbaspēka rezerve būs 0,25%, ja visi šie studenti strādā.

D.Zīle iepazīstina ar EM prognozēm 2019. gadam: IKP pieaugums – 3,5%, inflācijas pieaugums – 2,7%, bezdarba samazināšanās – 6,8% un bruto algas pieaugums – 7,5%. Informē, ka turpmākajos gados darba tirgu arvien vairāk ietekmēs darbaspēka novecošanās, kas ir saistīts ar demogrāfijas līmeni valstī. Prognozes liecina, ka, attīstoties ekonomikai, pieaugs pieprasījums pēc darbaspēka ar augstāko izglītību. Eiropas vidējo līmeni nevarēs sasniegt ar personām, kurām ir zems un vidējs izglītības līmenis; akcentē mūžizglītības un jaunu iemaņu iegūšanas nozīmi. Informē par izglītības sistēmas un darba tirgus disproporcijām, neatbilstību nozarēs ar darbaspēka pārpalikumu un iztrūkumu. Akcentē arī reģionālās disproporcijas (Rīgas reģiona straujā attīstība), kas būtiski ietekmē darba tirgu, atalgojuma līmeni un vakanču skaitu nozarēs 2018. gadā. Atbilstoši šodienas diskusijai D.Zīle iepazīstina ar darbaspēka piedāvājuma un pieprasījuma prognozēm ar augstāko izglītību sadalījumā pa izglītības tematiskajām grupām: vislielākais pieprasījums ir inženierzinātnēs, ražošanā un būvniecībā, kā arī dabas zinātnēs, matemātikā un informācijas tehnoloģijās.

D.Zīle atzīmē, ka darba roku trūkums tuvākajā nākotnē kļūs vēl izteiktāks. Ņemot vērā negatīvās demogrāfijas tendences attīstītajās valstīs, vidējā termiņā darbaspēka iztrūkums ir neizbēgams; vienīgais problēmas risinājums ir produktivitātes pieaugums. Sniedz salīdzinošu informāciju par dažādu nozaru produktivitāti Eiropas Savienības (turpmāk – ES) valstu kontekstā, kas pierāda, ka Latvijā vairumā nozaru produktivitāte ir mazāka nekā 50% no nozares vidējā rādītāja ES. Nākotnē veidojas bīstama situācija, jo strauji pieaug plaisa starp produktivitāti un darbaspēka izmaksām. Akcentē, ka attīstības tempiem ir jābūt sabalansētiem.

Ja mēs vēlamies dzīvot atbilstoši ES vidējam līmenim, ir jārada situācija, lai Latvija būtu pievilcīga vieta gan uzņēmējiem, gan investoriem, gan arī pašiem cilvēkiem. Formulē secinājumus:

* būtiskākais darbaspēka iztrūkums augstākās izglītības grupā sagaidāms pēc speciālistiem ar izglītību inženierzinātņu, dabaszinātņu un IKT virzienos. Līdz 2025. gadam iztrūkums pēc augstākās kvalifikācijas speciālistiem STEM virzienos var pieaugt līdz ~17 tūkst.;
* kaut arī izglītības piedāvājumā vērojami būtiski uzlabojumi, tomēr tā pozitīvo ietekmi uz darba tirgu mazina nepietiekamais izglītojamo skaits. Augstākās kvalifikācijas darbaspēka piedāvājuma izlīdzināšana starp sociālām un inženierzinātnēm ir veicinājusi daudz sabalansētāku augstākās izglītības piedāvājuma struktūru. STEM virzienos uzņemto studentu īpatsvars kopš 2008. gada ir pieaudzis par aptuveni 7 procentpunktiem, bet sociālo zinātņu programmās uzņemto īpatsvars ir samazinājies par 15 procentpunktiem;
* augstākās kvalifikācijas darbaspēka iztrūkuma mazināšana STEM virzienos. Izglītojamo atbiruma mazināšana, akreditācijas sistēmas pilnveide, starpdisciplināro studiju programmu attīstības veicināšana, caurviju kompetenču veidošana;
* pieaugušo izglītības piedāvājuma paplašināšana augstākās izglītības iestādēs. Zināšanu atjaunošana un padziļināšana iegūtajā specialitātē, pārkvalifikācijas iespējas cilvēkiem ar augstāko izglītību;
* proaktīva augstākās izglītības iestāžu loma ilgtspējīgā ekonomikas izaugsmē un nozaru attīstībā.

J.Rancāns pateicas EM pārstāvei par prezentāciju un dod vārdu likumprojekta iesniedzēju pārstāvei deputātei L.Liepiņai.

L.Liepiņa norāda, ka šī likumdošanas iniciatīva radusies sadarbībā ar dažādiem uzņēmējiem. Norāda, ka darba tirgū aktualizējas problēma par mazāk kvalificēta darbaspēka pieejamību. Uzsver nepieciešamību vispirms izmantot tos darbaspēka resursus, kuri ir pieejami uz vietas. Atzīst, ka viņai nav konkrētas statistikas par ārvalstu studentu nodarbinātību Latvijā.

Iesniegtā likumdošanas iniciatīva paredz iespēju Latvijā studējošajiem ārzemniekiem ļaut strādāt 40 stundas nedēļā pašlaik noteikto 20 stundu vietā. L.Liepiņa uzsver, ka 40 stundas ir maksimāli atļautais; studentiem tiek dota iespēja izvēlēties, cik stundu strādāt, lai sekmīgi apvienotu darbu ar mācībām.

L.Liepiņa akcentē citus ar šī likumprojekta pieņemšanu iespējamos ieguvumus: tā būs iespēja mazināt nelegālo nodarbinātību, maksāt nodokļus, kā arī konkrētām industrijām iznākt no pelēkās zonas. Aicina komisiju izdiskutēt piedāvāto risinājumu un atbalstīt uzņēmējus.

J.Rancāns dod vārdu Iekšlietu ministrijas (turpmāk – IeM) pārstāvim.

I.Zaķis paskaidro, ka jautājums par atļauto darba stundu palielināšanu studentiem IeM tiek diskutēts vairākkārt, bet ministrija ir secinājusi, ka spēkā esošais tiesiskais regulējums ir adekvāts. Akcentē arī, ka liela daļa no trešo valstu studentiem nāk no valstīm, kurās ir paaugstināts terorisma risks. Norāda, ka ārzemniekiem, kuri uzturas Latvijā saistībā ar studijām, pamatmērķis ir studijas. Pašreiz atļautā nodarbinātības laika palielināšana varētu negatīvi ietekmēt studējošā progresu mācībās, un studiju kvalitāte kristos. Iesaka uzklausīt augstskolu pārstāvju viedokli.

J.Rancāns dod vārdu Pilsonības un migrācijas lietu pārvaldes (turpmāk – PMLP) pārstāvei.

M.Roze atzīmē, ka par šo jautājumu ir daudz diskutēts, kā rezultātā secināts, ka maģistri un doktoranti var strādāt 40 stundas nedēļā, jo viņu darbs ir saistīts ar studijās apgūstamo profesiju. Arī brīvlaikā students var strādāt pilnu laiku. Norāda, ka studējošā uzturēšanās mērķis Latvijā mainās, ja nesamērīgu laiku aizņem darbs, nevis mācības. Augstskolas arī uzņemas atbildību par šiem studentiem. Latvijā īstenotā ārvalstu studentu nodarbinātības politika atbilst vairumam ES valstīs pastāvošajam tiesiskajam regulējumam.

Uzsver, ka gadījumā, ja šī likumdošanas iniciatīva tiek atbalstīta, ir jāgroza arī Imigrācijas likuma 9.1 panta regulējums. Informē, ka situācijas darba tirgū uzlabošanai, IeM ir sagatavoti normatīvo aktu projekti. Atzīmē PMLP skatījumā nepieciešamus precizējumus Imigrācijas likumā.

J.Rancāns dod vārdu Ārlietu ministrijas (turpmāk – ĀM) pārstāvei.

G.Japiņa informē, ka izvērtējot pastāvošo situāciju un attīstības tendences ĀM atbalsta IeM nostāju. Skaidro, ka Latvijai ir 4 ārvalstu vēstniecības, kurās griežas vislielākais studēt gribētāju pieplūdums – Indija, Ēģipte, Turcija un Uzbekistāna. Pagājušajā gadā Indijā mūsu vēstniecībā griezās 2314 studentu vīzu pieprasītāji, no kuriem 34% gadījumu bija atteikumi. Šogad līdz marta beigām konsulārajā departamentā saņemti jau 887 studentu vīzu pieteikumi, bet 42% gadījumu tie ir atteikti. Tiek saņemti arī vīzu pieteikumi no tādiem cilvēkiem, kuriem jau ir atteikts studēt citās valstīs.

Informē, ka ĀM neatbalsta piedāvāto likumdošanas iniciatīvu, kamēr nebūs izstrādāta darboties spējīga kontroles sistēma sasaistē ar citām atbildīgām institūcijām. Iesaka būt piesardzīgiem.

J.Rancāns dod vārdu Finanšu ministrijas (turpmāk – FM) pārstāvim.

E.Ceipe piekrīt IeM un Izglītības un zinātnes ministrijas (turpmāk – IZM) viedoklim. Uzskata, ka ir jāvērtē personas uzturēšanās mērķa patiesums. Atzīmē ēnu ekonomikas apkarošanas aspektus, kā arī nepieciešamību cīnīties pret krāpšanos ar nodokļiem. Uzskata, ka piedāvātais priekšlikums šīs problēmas būtiski nerisina, ir jāizmanto citas metodes. Bez papildus nosacījumiem likumprojekts nav atbalstāms.

J.Rancāns dod vārdu IZM pārstāvim.

D.Stepanovs komentē, ka atbalsta IeM un ĀM. Informē, ka IZM politika ārvalstu studentu piesaistē tiek realizēta līgumos ar augstskolām, kuras pārbauda arī topošo studentu finanšu līmeni. Norāda uz Eiropas Parlamenta un Padomes direktīvu par nosacījumiem attiecībā uz trešo valstu valstspiederīgo studijām. Atzīmē, ka Latvijā ir nepieciešams kvalificēts darbaspēks, kādu nodrošina maģistrantūras un doktorantūras studenti, kuriem atļauts strādāt lielāku stundu skaitu.

IZM vārdā aicina neatbalstīt likumprojektu. Latvijas augstākās izglītības prestižu ārvalstīs veicina izglītoti un motivēti studenti.

J.Rancāns dod vārdu Labklājības ministrijas (turpmāk – LM) pārstāvim.

I.Lipskis atbalsta likumdošanas iniciatīvu; pamato, ka šis likumprojekts palīdzēs mazināt nelegālo nodarbinātību. LM saņem signālus, ka praksē noteiktais 20 stundu ierobežojums tiek pārkāpts. Atzīmē arī mūsu darbaspēka rezervju problēmas. Piebilst, ka LM gan nevar izvērtēt drošības aspektus un studiju kvalitāti. Saprot, ka likuma grozījumu rezultātā darbaspēka ieguvums būs neliels.

J.Rancāns dod vārdu Saeimas Juridiskā biroja (turpmāk – JB) pārstāvim.

J.Priekulis norāda uz sistēmiska vērtējuma nepieciešamību gadījumā, ja komisija atbalsta šo likumprojektu. Uzsver, ka jautājums ir par zemāka līmeņa studentiem, nevis maģistriem un doktorantiem. Šobrīd likuma 9. pants nosaka trīs iespējas ārzemniekiem piešķirt tiesības uz nodarbinātību, tādēļ, atbalstot izskatāmo likumprojektu, būs jāpārskata arī 9. pants. Vēl sistēmiski ir jāpārskata tiesības uz uzturēšanos Latvijā, kā arī būs nepieciešami vēl citi grozījumi Imigrācijas likumā, kuru nodrošināšanai ar Ministra kabineta noteikumiem nepietiks. Komisijas atbalsta gadījumā iesaka veidot alternatīvu likumprojektu.

Aicina uzklausīt augstskolu viedokli.

J.Rancāns dod vārdu Latvijas Tirdzniecības un rūpniecības kameras (turpmāk – LTRK) pārstāvei.

K.Zariņa informē, ka šajā jautājumā jau agrāk ir notikušas diskusijas Ēnu ekonomikas apkarošanas padomē. Aicina no citas prizmas paskatīties uz EM prezentāciju; ir vairāki punkti, par kuriem šobrīd jādomā sistēmiski. Uzskata, ka izskatāmais priekšlikums ir sākums diskusijai, kuru iespējams paplašināt. Akcentē, ka šobrīd Latvijā algas aug ātrāk nekā produktivitāte, kā rezultātā darba devēji ir spiesti segt šo algu pieaugumu no savas peļņas. Atzīmē demogrāfijas negatīvās tendences Latvijā un iespējas integrēt mūsu darba tirgū šeit studējošos ārvalstniekus.

K.Zariņa aicina deputātus atbalstīt likumprojektu, kā arī noteikt samērīgu priekšlikumu iesniegšanas termiņu otrajam lasījumam. Uzsver plašu diskusiju nepieciešamību.

J.Rancāns dod vārdu Latvijas Darba devēju konfederācijas (turpmāk – LDDK) pārstāvei.

I.Kiukucāne atbalsta likumprojektu un akcentē vairākus līdz šim diskusijā neizskanējušus aspektus. Atzīmē, ka šobrīd vairāk nekā 60% Latvijas studentu strādā, bet par viņu izglītības kvalitāti netiek runāts. Runājot par produktivitāti, uzsver, ka produktivitāte dažādās nozarēs ir atšķirīga. Darbaspēka trūkums raksturīgs nozarēs ar darbaspēka ietilpību; kā problemātisku atzīmē restorānu un viesmīlības biznesu. Iesaka komisijai uzklausīt klātesošo nozares pārstāvi. Šajā nozarē nodarbināto skaits vienmēr būs ļoti liels, un būs problēmas piesaistīt pietiekamā daudzumā nodarbinātos. Akcentē dzīves dārdzību Latvijā, kas skar arī šeit studējošos ārzemniekus.

Atbalsta ieteikumu jautājumu vērtēt sistēmiski, iesaistoties visām valsts institūcijām. Uzsver ēnu ekonomikas apkarošanas aspektu.

J.Rancāns dod vārdu Latvijas Viesnīcu un restorānu asociācijas pārstāvim J.Jenzim īsam komentāram.

J.Jenzis aicina Saeimas komisiju vairāk uzklausīt uzņēmēju viedokļus un idejas, lai celtu Latvijas ekonomiku. Atbalsta LTRK un LDDK viedokli, iesaka atbalstīt likumprojektu. Pauž uzskatu, ka terorisma draudi attiecībā uz trešo valstu studentiem ir pārspīlēti.

Komentē konkrētas darbaspēka problēmas viesmīlības nozarē, kādēļ dažkārt uzņēmēji ir spiesti maksāt darbiniekiem aploksnēs, un veicināt ēnu ekonomiku.

Lai noskaidrotu Latvijas augstskolu viedokli, J.Rancāns dod vārdu Rīgas Tehniskās universitātes (turpmāk – RTU) rektora vietniekam I.Tipānam.

I.Tipāns skaidro RTU viedokli izskatāmajā jautājumā; uzsver izglītības kvalitāti kā augstskolas prioritāti. Atzīmē, ka arī augstskolas gūst peļņu, piesaistot ārvalstu studentus.

Ir svarīgi, cik bakaulaurs studiju procesā stundas velta mācībām. Atbalsta IeM, ĀM un IZM viedokļus; neatbalsta likumprojektu. Atzīmē Igaunijas pieredzi studentu nodarbinātības regulēšanā.

J.Rancāns dod vārdu Rīgas Stradiņa universitātes (turpmāk – RSU) pārstāvjiem.

B.Pētersone atbalsta RTU pārstāvja viedokli. Akcentē, ka augstskolas prioritārais mērķis ir studiju kvalitāte.

Deputātu jautājumi

J.Rancāns dod vārdu E.Šnorem.

E.Šnore atzīmē savu darba pieredzi, studējot ārzemēs. Uzskata, ka 40 darba stundas nedēļā studentam ir liela slodze, tas neveicina darba produktivitāti. Vēlas komentāru par nekvalificēto darbinieku skaitu, kuru mums pašiem ir daudz. Vēlas informāciju, cik no trešo valstu studentiem Latvijā ir maģistri, un cik no viņiem strādā.

I.Tipāns skaidro, ka RTU vēlas panākt situāciju, ka 75% no ārvalstu studentiem būtu maģistranti.

L.Liepiņa piebilst, ka ieteiktās 40 stundas ir maiņu darbs, tas nenozīmē, ka tieši 40 stundas arī būs jāstrādā, varbūt sanāks tikai 21 stunda nedēļā. Uzsver, ka Latvijā ir tādi bezdarbnieki, kas nekad nestrādās; tas nerisina darbaspēka trūkuma problēmas.

J.Rancāns dod vārdu J.Ādamsonam.

**J.Ādamsons** uzskata, ka drošības apdraudējumi ir pārspīlēti. Interesējas, vai ir informācija par valsts un pašvaldības iestādēs nodarbinātajiem, kuri strādā vēl citus darbus. Vēlas uzzināt reāli strādājošo ārvalstu studentu skaitu, kā arī statistiku par reāli pārstrādāto 20 stundu skaitu. Pateicas EM par prezentāciju.

J.Rancāns dod vārdu I.Klementjevam.

**I.Klementjevs** kā augstākās izglītības problēmu akcentē arī nepieciešamību pasniedzējiem strādāt vairākās augstskolās. Akcentē nepieciešamību celt Latvijas augstskolu starptautiskā prestiža līmeni. Uzskata, ka arī tas neveicina izglītības kvalitāti. Ir mācību spēku trūkums. Studenti strādā, lai godīgi nopelnītu; tas ir noticis visos laikos. Uzsver, ka ir dažādi darbi, kuru izpilde netraucē mācības, piem., naktssardze. Uzskata. ka jāļauj studentiem strādāt. Ir jāpēta konkrēto jauniešu problēmas.

**I.Tipāns** skaidro, ka, izvēloties studijas Latvijā, ārzemju studenta ģimene jau ir izšķīrusies, ka tas prasīs noteiktus izdevumus. Neatbalsta studentu darbu naktīs.

**D.Stepanovs** komentē IZM redzējumu, ka studentu atskaitīšanas galvenais iemesls ir nesekmība. 18 – 19 gadu vecumā personība dažkārt vēl nav nobriedusi, lai pieņemtu atbildīgu lēmumu par studiju izvēli. Jautājumā par akadēmisko personālu informē, ka šobrīd vērojama pasniedzēju skaita palielināšanās un studentu skaita samazināšanās sakarā ar demogrāfisko bedri. Pasniedzējs vidēji strādā mazāk nekā 20 stundas nedēļā. Studiju process Latvijā tiek virzīts uz Boloņas sistēmas principu īstenošanu ar šai sistēmai raksturīgo stundu dalījumu.

J.Rancāns dod vārdu A.Blumbergam.

A.Blumbergs interesējas par trešo valstu studējošo proporcijām Rīgā u.c. pilsētās.

**D.Stepanovs** informē, ka Rīgā mācās 90% ārvalstu studentu, bet ir vērojama tendence palielināties vēlmei studēt arī citu Latvijas pilsētu augstskolās.

J.Rancāns dod vārdu M.Staķim.

M.Staķis interesējas, cik izmaksā studijas trešo valstu pilsonim, kurš šeit brauc nevis studēt, bet strādāt. Vai šis process ir nekontrolējams, un vai ir kādi limiti, cik ārvalstu studentu Latvijas augstskolas spēj uzņemt? Kas notiek, ja studijas tiek pārtrauktas, students tiek atskaitīts?

**D.Stepanovs** komentē, ka saskaņā ar ES regulējumu trešo valstu studentiem studijas izmaksā vairāk nekā vietējiem, bet augstskolām ir piešķirta autonomija pašām šo maksu regulēt atbilstoši studiju specialitātei.

Šobrīd Latvijā ir 12% studējošo, bet šo skaitu iespējams palielināt līdz 20%, t.i., 8,8 tūkst. šobrīd, bet – 20 tūkst. iespējamais. Pasniedzēju kapacitāte ir ierobežota.

**M.Roze** informē, ka 5 darba dienu laikā pēc studenta atskaitīšanas augstskolai par to ir jāziņo PMLP, kas uzsāk uzturēšanās atļaujas anulēšanas procesu. Atzīmē, ka ir arī tādi specifiski gadījumi, kad ārvalstu students savas studijas nemaz neuzsāk, bet uzturēšanās atļauju ir saņēmis.

**M.Staķis** atzīmē, ka, uzklausot atbildes uz saviem jautājumiem, neredz bīstamību trešo valstu studentu nodarbinātībai 40 stundas nedēļā. Izsaka atbalstu uzņēmēju viedoklim, aicina atbalstīt uzņēmējdarbību, kas nodrošina valsts pārvaldes algas. Atbalsta likumprojektu.

J.Rancāns dod vārdu A.Latkovskim.

A.Latkovskis atzīmē, ka arī studentu apmācība ir uzņēmējdarbība, kuru valsts atbalsta. Piekrīt I.Tipāna viedoklim par atbalstu maģistrantu nodarbinātībai. Neatbalsta likumprojektu.

*Deputāti un uzaicinātās personas diskutē par likumprojektu, apspriež darbaspēka trūkumu, sabiedrības novecošanos un izglītības kvalitātes nodrošināšanas prioritāti.*

**J.Rancāns** aicina komisiju balsojot izteikt viedokli par konceptuālu atbalstu likumprojektam “Grozījumi Imigrācijas likumā”(Nr.244/Lp13).

*Balsojums: par – 3; pret – 4; atturas – 0.*

*Komisija neatbalsta likumprojektu.*

**LĒMUMS:** komisija noraidalikumprojektu “Grozījumi Imigrācijas likumā”(Nr.244/Lp13) pirmajā lasījumā.

**2. Dažādi.**

**J.Rancāns** aicina turpināt komisijas sēdi kā slēgtu. Pateicas diskusijas dalībniekiem. Izsludina slēgto sēdes daļu.

Sēdes atklātā daļa pabeigta plkst. 11.30.

Komisijas priekšsēdētājs J.Rancāns

Komisijas sekretārs E.Šnore

Komisijas konsultante I.Silabriede